Rerum mundanarum varietas, quam multimoda sequitur defectio, sapientem ducit ad consilium, ut ad cautelam providentiæ, ne si quid boni fecerit, pereat, mentis oculum extendat in futurum. Quicquid enim in humanis agitur, aut transcursu temporis, aut oblivionis nebula cicius aboletur, nisi sit, quod in exemplis Patrum, et in usu sanctæ cognoscimus Ecclesiæ elemosynas, et bona, quæ sancti viri operantur opera litteris propter memoriam studeamus annotare. Qua propter ego Gothefredus, Dei gratia Lingonensium Episcopus, notum facio omnibus tam præsentis, quam futuri sæculi fidelibus, venerabilem fratrem nostrum Widricum, Besuensem Abbatem, præsentiam nostram adiisse, et devotæ supplicationis precibus postulasse, ut Ecclesias, quas tenuit Domnus Remigius Belmontensis Castri Presbyter; quas siquidem bonæ memoriæ antecessor noster Domnus Wilencus Lingonensis Ecclesiæ Præsul, Domno Girardo Abbati Besuensium antea dederat; ut firmior esset donatio, iterato donarem, et auctoritate nostra roborarem, ac propter devitandas malorum hominum calumpnias, quas Ecclesiastica semper nititur devitare prudentia, sigillo nostro sigillarem. § Dono igitur, salvo jure Lingon. Ecclesiæ, Deo et sancto Petro, et venerabili fratri nostro Widrico Abbati, Monachisque Besuensis Cœnobii, Ecclesias, quas, sicut dictum est Remigius Presbyter tenuit. Ecclesiam videlicet sancti Martini, cum Capella S. Bartholomæi, et Ecclesiam de Auxiliaco, et Ecclesias de Campaniis, S. videlicet Juliani, et S. Hilarii, et Ecclesiam de Domna Petra, auctoritate confirmans Pontificali, ne quis amplius Abbatem, vel fratres Besuensis Cœnobii de tenore harum Ecclesiarum exturbet, aut audeat inquietare, aut alicujus controversiæ fraudibus usurpare. Quod si quis præsumserit, proprio reatu exigente, sententia anathematis se cognoscat subjacere.